Rapante pintado

O **rapante pintado**, tamén coñecido como **ollón**, **rapante de catro manchas**, e, sobre todo, como **meiga** (de Fisterra "para arriba") e **rapante** (de Fisterra "para abaixo"), cientificamente *Lepidorhombus boscii* (Risso, 1810), é un peixe teleósteo da orde dos pleuronectiformes, suborde dos pleuronectoideos e familia dos escoftálmidos,

## Taxonomía 
A especie foi descrita por primeira vez en 1810 polo naturalista nizardo Antoine Risso baixo o nome de *Pleuronectes boscii*, Ten os ollos situados no lado esquerdo, ambos os dous separados por unha crista ósea (o inferior esta mais adiantado). *Lepidorhombus boscii* presenta catro pintas escuras e redondas en cada unha das aletas anal e dorsal, e posúe unhas escamas que son caedizas e do mesmo xeito que en *Lepidorhombus wiffiagonis* (o rapante común) son ctenoides no lado pigmentado e cicloides) no lado cego.

As súas mandíbulas superiores con dentes moi pequenos e curvados acadan as proximidades da vertical que pasa polo centro do ollo e a lonxitude desta é de igual magnitude para ambos os lados da boca que é ancha e oblicua. A aleta dorsal ten 78/86 radios, a anal 65/69, a pectoral 11/12 e a ventral 6. Todos os radios son brandos.

Posúe de 11 a 13 branquispinas na rama inferior do primeiro arco branquial.

## Hábitat e situación 
Vive moi próximo ao fondo (é demersal), nos bancos areosos da masa de auga que é o seu hábitat a uns 1.000 ou 900 metros aproximadamente.

*Lepidorhombus boscii* atópase nas augas do Atlántico nororiental, no mar Cantábrico e no Mediterráneo occidental.

## En Galicia 
A primeira cita desta especie en Galicia débese a De Buen, no seu traballo de 1935 "Fauna ictiológica. Catálogo de los peces ibéricos de la planicie continental, aguas dulces, pelágicos y de los abismos próximos. II parte!, *Not. y Res. Inst. Esp. Ocean.* **82**: 1-89.

## A outra especie do xénero 
Ademais do rapante pintado (*Lepidorhombus boscii*), hai outra especie denominada rapante común (*Lepidorhombus whiffiagonis*) que se diferencia deste en que non ten as catro manchas escuras do final do corpo e tamén en que o tamaño do rapante común é algo maior. Na praza diferéncianse en que o pintado ten unha cor máis escura e as raias debaixo da pel son lixeiramente máis grosas e máis escuras que o rapante común.

O rapante pintado cotizábase en agosto de 2012 a uns 12 €/kg mentres que o común a uns 7 €/kg.

## Notas 
## Véxase tamén 
### Bibliografía 
* Muus, Bent J.; Jørgen G. Nielsen; Preben Dahlstrøm e Bente O. Nyström (1998): *Peces de mar del Atlántico y del Mediterráneo*. Barcelona: Ediciones Omega. ISBN 84-282-1161-2.
* Nelson, Joseph S. (2006): *Fishes of the World*. Nova York: John Wiley & Sons, Inc. ISBN 0-471-25031-7.
* Rodríguez Solórzano, Manuel; Sergio Devesa Regueiro e Lidia Soutullo Garrido (1983): *Guía dos peixes de Galicia*. Vigo: Editorial Galaxia. ISBN 84-7154-433-4.
* Rodríguez Villanueva, X. L. e Xavier Vázquez (1995): *Peixes do mar de Galicia. (III) Peixes óseos (continuación)*. Vigo: Edicións Xerais de Galicia. ISBN 84-7507-870-2.

### Outros artigos 
* Pleuronectiformes
* Escoftálmidos

### Ligazóns externas 
* *Lepidorhombus boscii* en FishBase . Con información, fotos e mapa de distribucción.
* *Lepidorhombus boscii* en Ictioterm